Mads Søgaard fra Ottawa Senators er blevet bedt om at pleje sin krop i stedet for at spille VM.

Når VM i ishockey bliver afviklet i maj i Finland og Letland, så bliver det ikke med den unge NHL-spiller Mads Søgaard i det danske mål. Ottawa Senators-keeperen er blevet bedt om at holde fri og pleje sin fysik i stedet for at støde til landstræner Heinz Ehlers' tropper. - Der bliver ingen VM i år for mig, og Ottawa synes, det er det bedste for mig at sørge for, at det heler helt, så det ikke bliver et problem for mig i fremtiden, skriver Mads Søgaard i en besked til TV2 SPORT. - Det er selvfølgelig helt vildt ærgerligt, men det er dem, der er min arbejdsgiver, og jeg respekterer deres beslutning. Blev månedens rookie Den 22-årige aalborgenser har fået sit gennembrud i verdens stærkeste isliga i denne sæson, hvor det er blevet til 19 kampe i NHL for canadiske Senators, og har leveret på så højt et niveau, at han i februar blev kåret til månedens rookie. Mads Søgaard og Ottawa Senators formåede ikke at kvalificere sig til slutspillet i NHL, og derfor var vejen banet for VM-deltagelsen, hvis ikke lige fysikken havde drillet. Det er anden sæson i træk, at Mads Søgaard må melde fra til VM på grund af sin fysik, og dermed ser det ud til, at Frederik Dichow fra den svenske klub Frölunda bliver dansk førstekeeper, efter Sebastain Dahm valgte at sige farvel til landsholdet på bagkant af sidste års VM. Det danske landshold samles igen i morgen, tirsdag, når forberedelserne fortsætter i Finland, hvor der spilles to testkamp mod de finske verdensmestre torsdag og fredag. Du kan se begge kampe på TV 2 Play.